/* KOM/2011/0136 v konečnom znení */ SPRÁVA KOMISIE Fond solidarity Európskej únie Výročná správa za rok 2009





[pic] | EURÓPSKA KOMISIA | Brusel, 23.3.2011 KOM(2011) 136 v konečnom znení SPRÁVA KOMISIE Fond solidarity Európskej únieVýročná správa za rok 2009 OBSAH 1. Úvod 3 2. Nevybavené žiadosti z roku 2008 a nové žiadosti doručené v roku 2009 3 3. Financovanie 6 4. Ukončenia 6 5. Závery 7 Príloha 1: Nevybavené a nové žiadosti z roku 2009 adresované Fondu solidarity Európskej únie 8 Príloha 2: Prehľad žiadostí adresovaných Fondu solidarity EÚ od roku 2002 9 ÚVOD Fond solidarity Európskej únie (ďalej len „FSEÚ“) bol zriadený 15. novembra 2002. V článku 12 nariadenia Rady (ES) č. 2012/2002 z 11. novembra 2002, ktorým sa zriaďuje Fond solidarity Európskej únie (ďalej len „nariadenie o Fonde solidarity“), sa ustanovuje, že Európskemu parlamentu a Rade sa má predkladať správa o činnosti fondu v predchádzajúcom roku. Táto správa sa zaoberá činnosťami fondu v roku 2009 a rovnako ako v prechádzajúcich správach je jej predmetom vybavovanie nevybavených žiadostí a s nových žiadostí, ako aj posúdenie realizačných správ, aby sa pripravilo ich ukončenie. Pokiaľ ide o počet žiadostí, v roku 2009 bolo FSEÚ adresovaných pomerne málo žiadostí. Celkovo bolo v priebehu daného roka FSEÚ predložených iba šesť žiadostí, zatiaľ čo v niektorých predchádzajúcich rokoch to bolo až 19 žiadostí. Štyri zo žiadostí v roku 2009 – týkajúce sa lesných požiarov v regióne Attica v Grécku, búrok na Cypre, záplav na gréckom ostrove Evia a zosuvov pôdy na Sicílii – boli predložené v novembri a decembri a ich posúdenie bolo zavŕšené až v priebehu roku 2010. Tieto katastrofy boli pomerne malé a z posúdenia vyplynulo, že nesplnili podmienky na poskytnutie pomoci z fondu[1]. Avšak pokiaľ ide o spôsobenú škodu a výšku poskytnutej pomoci, bol rok 2009 celkom výnimočný. Zemetrasenie v meste L'Aquila v talianskom regióne Abruzzo bolo totiž najväčšou katastrofou od vytvorenia fondu a viedlo k poskytnutiu dosiaľ najväčšej pomoci vo výške takmer pol miliardy eur. Hurikán Klaus na juhozápade Francúzska bol ďalšou veľkou katastrofou, ktorá spôsobila nadpriemerné škody. NEVYBAVENÉ žIADOSTI Z ROKU 2008 A NOVÉ žIADOSTI DORUčENÉ V ROKU 2009 Cyprus (sucho) V roku 2008 Cyprus trpel nedostatkom zrážok, čo malo vážne nepriaznivé následky na životné podmienky, hospodárstvo a prirodzené životné prostredie. Cyperské orgány predložili 1. júla 2008 žiadosť o pomoc z FSEÚ, ktorá bola skompletizovaná doplňujúcimi informáciami 16. októbra 2008. Išlo o prvú žiadosť adresovanú FSEÚ týkajúcu sa sucha. V nariadení o Fonde solidarity sa vyžaduje, aby sa žiadosť podala najneskôr desať týždňov po zaznamenaní prvej škody, ktorú spôsobila príslušná katastrofa, čo v prípade pomaly vznikajúcej katastrofy, ako je sucho, naráža na objektívne ťažkosti. V prípade Cypru však po trojročnom období neobvykle slabých zrážok dosiahol nedostatok zrážok svoj vrchol na konci obdobia dažďov v apríli 2008. Komisia preto považovala 22. apríl 2008 za prijateľný dátum začiatku veľkej katastrofy. V prípade žiadosti predloženej Komisii 1. júla 2008 bola teda dodržaná lehota stanovená v článku 4 ods. 1. Podľa odhadov cyperských orgánov dosahujú celkové priame škody, ktoré vznikli po 22. apríli 2008, výšku 176,15 mil. EUR. Keďže táto suma prevyšuje prahovú hodnotu 84,673 mil. EUR (t. j. 0,6 % HND), ktorá sa uplatňuje v prípade Cypru, sucho spĺňalo kritériá na označenie ako „veľká prírodná katastrofa“, ktorá postihla celé územie krajiny. Dňa 24. októbra 2008 Komisia navrhla mobilizovať finančnú pomoc vo výške 7,605 mil. EUR. Grant bol Cypru vyplatený 9. októbra 2009 po ukončení rozpočtového postupu v Rade a Európskom parlamente a uzavretí dohody o realizácii grantu medzi Komisiou a cyperskými orgánmi. Rumunsko (záplavy) V júli 2008 postihli pomerne veľkú časť Rumunska silné dažde, ktoré viedli k veľkým záplavám a zosuvom pôdy. Rumunské orgány požiadali o pomoc z FSEÚ 1. októbra 2008. Celková výška priamej škody sa odhadla na 471,42 mil. EUR. Keďže táto suma bola nižšia ako prahová hodnota „veľkej katastrofy“ v prípade Rumunska (566,84 mil. EUR, t. j. 0,6 % rumunského HND), predstavovala však približne 83 % tejto prahovej hodnoty, žiadosť sa posudzovala podľa kritérií pre tzv. „výnimočnú regionálnu katastrofu“. Zasiahnutý región je ucelenou oblasťou piatich žúp v severovýchodnej časti Rumunska s počtom obyvateľov 3,046 milióna. V zasiahnutej oblasti bola postihnutá veľká časť obyvateľstva, pričom bol čiastočne alebo úplne zničený súkromný majetok a poľnohospodárske plodiny. Boli predložené dôkazy o vážnych a trvalých následkoch na životné podmienky a hospodársku stabilitu tohto regiónu. Boli nahlásené rozsiahle škody na základnej infraštruktúre, v poľnohospodárstve, lesnom hospodárstve, na dobytku a obytných domoch. Katastrofa mala trvalé následky na životné podmienky v postihnutom regióne, bolo zničených približne 14 644 obydlí, dlhodobo sa zamedzil prístup k základnej infraštruktúre (voda/energia) a vážne bola poškodená dopravná infraštruktúra, čo spôsobilo úplnú izoláciu približne 100 obcí. Komisia dospela 22. januára 2009 k záveru, že žiadosť spĺňa kritériá týkajúce sa výnimočných regionálnych katastrof, a navrhla poskytnutie finančnej pomoci vo výške 11 785 377 EUR. Tento grant bol rumunským orgánom vyplatený 29. októbra 2009 po ukončení príslušného opravného rozpočtového postupu a podpísaní realizačnej dohody. Francúzsko (hurikán Klaus) Dňa 24. januára 2009 zasiahol juhozápad Francúzska hurikán („Klaus“), ktorý spôsobil veľké škody. Francúzske orgány predložili žiadosť o pomoc z FSEÚ 2. apríla 2009, t. j. v rámci lehoty desiatich týždňov po zaznamenaní prvých škôd. Podľa francúzskych orgánov hurikán vážne poškodil najmä odvetvie lesného hospodárstva (viac ako 60 % celkových odhadovaných škôd) a tiež podniky a súkromné obydlia (viac ako 25 % celkových odhadovaných škôd). Hurikán spôsobil značné škody na infraštruktúre (doprava, elektrická energia, voda a telekomunikácie), ako aj v odvetví poľnohospodárstva, a vyžiadal si rozsiahle odpratávacie práce. Priamym dôsledkom hurikánu prišlo o život 12 ľudí a viac ako 400 ľudí bolo zranených. Komisia odhadla celkovú priamu škodu spôsobenú hurikánom na 3,805 mld. EUR. Keďže táto suma presahuje prahovú hodnotu 3,398 mld. EUR (t. j. 3 mld. EUR v cenách z roku 2002), ktorá sa uplatňuje na mobilizáciu FSEÚ v prípade Francúzska v roku 2009, táto katastrofa sa považuje za „veľkú prírodnú katastrofu“ a patrí preto do hlavnej oblasti pôsobnosti nariadenia (ES) č. 2012/2002. Ďalšie škody uvedené v žiadosti Francúzska, ako napr. straty na príjmoch a vo výrobe v dôsledku prerušenia hospodárskej činnosti, a hypotetické škody, ako napr. odhadovaná hodnota zaniknutého potenciálu zachytávania CO2 (spolu vo výške 1,220 mld. EUR), však neboli brané do úvahy pri určovaní základu pre výpočet pomoci, keďže sa nepokladajú za priame škody. Dňa 29. mája 2009 Komisia navrhla mobilizovať finančnú pomoc vo výške 109 377 165 EUR. Príslušný opravný rozpočtový postup bol ukončený 15. septembra 2009. Po uzatvorení realizačnej dohody s Francúzskom Komisia 25. novembra 2009 vyplatila grant. Taliansko (zemetrasenie v regióne Abruzzo) V apríli 2009 postihlo taliansky región Abruzzo silné zemetrasenie, pri ktorom zahynulo 300 ľudí a ktoré spôsobilo mimoriadne veľké škody. Talianske orgány predložili žiadosť o finančnú pomoc z FSEÚ v súvislosti s týmto zemetrasením v rámci stanovenej lehoty desiatich týždňov. Zemetrasenie vážne poškodilo základnú infraštruktúru, súkromné obydlia, verejné budovy, podniky a významné kultúrne pamiatky v regióne, a zároveň ničivo postihlo obyvateľstvo. Pohroma zasiahla celú provinciu L'Aquila, väčšinu územia regiónu Abruzzo a niektoré pohraničné oblasti. Zvlášť silno bolo zasiahnuté hlavné mesto regiónu L’Aquila, najmä jeho historické centrum. Z celkového počtu 300 000 ľudí postihnutých touto katastrofou bolo hlásených 300 mŕtvych a 1500 zranených. Tisíce ľudí prišlo o svoje domy a/alebo súkromné firmy a asi 30 000 ľudí dlhé obdobie bývalo v stanových táboroch. Ďalších 32 000 ľudí bolo ubytovaných v hoteloch a v súkromných domoch na jadranskom pobreží a približne 20 000 sa podľa správ presťahovalo do súkromných obydlí mimo regiónu. Veľká časť budov, ktoré boli po zemetrasení preskúmané, absolútne nespĺňa bezpečnostné požiadavky. Katastrofa vážne zasiahla sociálno-ekonomickú situáciu celého regiónu, jeho hospodárska činnosť sa radikálne obmedzila alebo úplne zastavila. To isté sa týka aktivít miestnej univerzity s 27 000 študentmi, ktorá v regióne takisto predstavovala významný hospodársky faktor. Podľa odhadov talianskych orgánov dosahuje celková priama škoda viac ako 10,212 mld. EUR. Táto suma predstavuje 0,67 % HND Talianska a viac ako trojnásobne prekročila zvyčajný prah na mobilizáciu FSEÚ uplatniteľný v prípade Talianska vo výške 3,4 mld. EUR (t. j. 3 miliardy EUR v cenách z roku 2002). Z analýzy útvarov Komisie vyplynulo, že metódy, ktoré Taliansko použilo na odhad rôznych kategórií škôd, sú veľmi podrobné a primerané a výsledky sú realistické. Odhad celkových priamych škôd sa dokonca zdal byť až opatrný. Toto zemetrasenie možno označiť za „veľkú prírodnú katastrofu“, a preto patrí do hlavnej oblasti použitia FSEÚ. Žiadosť bola posúdená v rámci zrýchleného konania, aby mohla byť talianskym orgánom pomoc poskytnutá čo najskôr. Komisia v rozhodnutí z 8. júna 2009 navrhla rozpočtovému orgánu mobilizovať finančnú pomoc vo výške 493 771 159 EUR. Opravný rozpočtový postup bol ukončený 20. októbra 2009 a vzápätí 11. novembra 2009 nasledovalo uzatvorenie realizačnej dohody. Grant bol vyplatený 30. novembra 2009. FINANCOVANIE V roku 2009 bol z FSEÚ vyplatený grant týkajúci sa žiadosti predloženej na jeseň 2008 (sucho na Cypre). Príslušný predbežný návrh opravného rozpočtu č. 10/2008[2] schválil rozpočtový orgán 18. decembra 2008. Pokiaľ ide o žiadosti predložené v roku 2009, pomoc z FSEÚ bola poskytnutá v troch prípadoch. Predbežný návrh opravného rozpočtu č. 1/2009[3] sa týka následkov záplav v Rumunsku a rozpočtový orgán ho schválil 11. marca 2009. Predbežný návrh opravného rozpočtu č. 7/2009[4] sa týka následkov hurikánu Klaus vo Francúzsku a rozpočtový orgán ho schválil 15. septembra 2009. Predbežný návrh opravného rozpočtu č. 9/2009[5] sa týka následkov zemetrasenia v talianskom meste L'Aquila a rozpočtový orgán ho schválil 20. októbra 2009. Platby bolo možné vykonať po prijatí rozhodnutí o udelení grantu a podpísaní realizačných dohôd. Príjemca | Katastrofa | Kategória | Výška pomoci (EUR) | Cyprus | sucho | veľká prírodná katastrofa | 7 605 445 | Rumunsko | záplavy | výnimočná regionálna katastrofa | 11 785 377 | Francúzsko | hurikán Klaus | veľká prírodná katastrofa | 109 377 165 | Taliansko | zemetrasenie v regióne Abruzzo | veľká prírodná katastrofa | 493 771 159 | Spolu | 622 539 145 | UKONčENIA V článku 8 ods. 2 nariadenia o Fonde solidarity sa ustanovuje, že najneskôr do šiestich mesiacov po uplynutí jednoročnej lehoty odo dňa vyplatenia grantu predloží prijímajúci štát správu o finančnej realizácii grantu (ďalej len „realizačná správa“) s rozpisom odôvodňujúcim výdavky (ďalej len „vyhlásenie o oprávnenosti“). Na záver tohto postupu Komisia ukončí pomoc z fondu. V priebehu roka 2009 boli uzavreté dva spisy FSEÚ. Pokiaľ ide o ukončenie pomoci v prípade búrky v Estónsku v roku 2005, keď bola poskytnutá finančná pomoc vo výške 1 289 765 EUR, realizačná správa bola doručená 27. septembra 2007. Po podrobnom posúdení zo strany útvarov Komisie požiadala Komisia estónske orgány o doplňujúce informácie. Dňa 19. januára 2009 bola doručená odpoveď estónskych orgánov, v ktorej uviedli, že neoprávnené výdavky predstavujú 4 430 EUR. Komisia iniciovala proces refundácie a 1. júna 2009 vrátili estónske orgány finančné prostriedky vo výške 4 430 EUR. Tento spis bol následne uzavretý. Pokiaľ ide o prípad búrky v Litve v roku 2005, finančná pomoc poskytnutá Litve dosiahla 378 910 EUR a realizačná správa v litovčine bola doručená 10. októbra 2007. Po jej preložení a overení zo strany útvarov Komisie bola litovským orgánom zaslaná žiadosť o doplňujúce informácie. Litovské orgány vo svojom zdôvodnení preukázali, že všetky nevyhnutné požiadavky na uzatvorenie spisu boli splnené. Komisia uzatvorila spis 11. júna 2009. V roku 2009 boli Komisii doručené záverečné realizačné správy týkajúce sa grantov, ktoré boli poskytnuté v roku 2007, z Grécka (na záplavy na rieke Evros v roku 2006), Maďarska (na záplavy v roku 2006), Nemecka (na búrku Kyrill v roku 2007) a z Francúzska (na búrku Gamède v roku 2007). Na konci obdobia, na ktoré sa vzťahuje táto výročná správa, ešte prebiehalo posudzovanie týchto realizačných správ. ZÁVERY V roku 2009 Fond solidarity opäť preukázal, že je schopný účinne reagovať na veľké katastrofy a poskytnúť významnú finančnú pomoc v rozumnom čase. Podmienkou však je, aby žiadajúci štát predložil dobre vypracovanú žiadosť a Komisia nemusela žiadať o objasnenie alebo doplňujúce informácie. V tejto súvislosti sa preukázalo, že zavedené postupy útvarov Komisie, ktoré ponúkajú príslušným vnútroštátnym orgánom neformálne preskúmanie ich návrhu žiadosti predtým, než ju oficiálne predložia, sú veľmi účinné. Krajiny, ktoré chcú požiadať o pomoc z Fondu solidarity, sú vyzývané, aby túto možnosť využívali. Napríklad aj v prípade najväčšej katastrofy, na ktorú bola vyčlenená dosiaľ najväčšia pomoc z Fondu solidarity, bolo možné vyplatiť príspevok relatívne rýchlo v priebehu len 5 mesiacov odo dňa predloženia žiadosti, a to aj napriek zmenám, ktoré nastali v Európskom parlamente po júnových voľbách. V roku 2009 sa prejavili aj ťažkosti v uplatnení FSEÚ v prípadoch pomaly vznikajúcich katastrof. Požiadavka predložiť žiadosť v lehote do desiatich týždňov od vzniku prvých škôd, ktoré spôsobila príslušná katastrofa, naráža na objektívne ťažkosti v prípade katastrof, ako je sucho, keď je prakticky nemožné stanoviť presný dátum vzniku prvých škôd. Zatiaľ čo v prípade žiadosti Cypru bolo možné nájsť operatívne riešenie, bolo by vhodnejšie zahrnúť do nariadenia o Fonde solidarity osobitné ustanovenie pre tento druh katastrof, aby nebolo nutné zaoberať sa výkladom ustanovení tohto nariadenia. Komisia bude riešiť túto otázku vo svojom oznámení o budúcnosti Fondu solidarity EÚ, ktoré plánuje predložiť na začiatku druhej polovice roka 2011. Príloha 1: Nevybavené a nové žiadosti z roku 2009 adresované Fondu solidarity Európskej únie Žiadajúca krajina | Cyprus | Rumunsko | Francúzsko | Taliansko | Názov a charakter katastrofy | sucho | záplavy | hurikán Klaus | zemetrasenie v regióne Abruzzo | Dátum vzniku prvej škody | 22/04/2008 | 24/07/2008 | 24/01/2009 | 06/04/2009 | Dátum žiadosti* | 01/07/2008 | 01/10/2008 | 02/04/2009 | 08/06/2009 | Dátum, ku ktorému boli k dispozícii úplné informácie | 01/07/2008 | 01/10/2008 | 02/04/2009 | 08/06/2009 | Prahová hodnota veľkej katastrofy (mil. EUR) | 84,673 | 566,845 | 3 398,6 | 3 398,6 | Celková priama škoda (mil. EUR) | 176,15 | 471,41 | 3 805,47 | 10 212,04 | Kategória | veľká | regionálna | veľká | veľká | Škoda/prahová hodnota | 208,03 % | 83,16 % | 111,97 % | 300,48 % | Náklady na oprávnené núdzové operácie (mil. EUR) | 59,45 | 390,81 | 462,91 | 2 004,14 | Oprávnené náklady/ celková škoda | 33,74 % | 82,9 % | 12,16 % | 19,63 % | Pomoc/oprávnené náklady | 12,79 % | 3,01 % | 23,63 % | 24,64 % | Výška pomoci (% z celkovej škody) | 4,31 % | 2,49 % | 2,87 % | 4,84 % | Dátum rozhodnutia o grante | 30/03/2009 | 20/07/2009 | 27/10/2009 | 11/11/2009 | Dátum realizačnej dohody | 10/06/2009 | 03/09/2009 | 13/11/2009 | 11/11/2009 | Poskytnutá pomoc (EUR) | 7 605 445 | 11 785 377 | 109 377 165 | 493 771 159 | Príloha 2: Prehľad žiadostí adresovaných Fondu solidarity EÚ od roku 2002 2 | CZ | záplavy | 2 300 | veľká | 129 | 3 | FR | záplavy (Le Gard) | 835 | regionálna | 21 | 4 | DE | záplavy | 9 100 | veľká | 444 | Celková pomoc, o ktorú sa žiadalo v roku 2002 | 728 | 2 0 0 3 | 1 | ES | únik ropy (Prestige) | 436 | regionálna | 8.626 | 2 | IT | zemetrasenie (Molise/Apúlia) | 1 558 | regionálna | 30,826 | 3 | IT | erupcia sopky (Etna) | 894 | regionálna | 16.798 | 4 | IT | záplavy (severné Taliansko) | (1 900) | (veľká) | zamietnutá | 5 | GR | nepriaznivé zimné počasie | (nejasná) | (veľká ?) | zamietnutá | 6 | PT | lesné požiare | 1 228 | veľká | 48,539 | 7 | FR | lesné požiare (južné Francúzsko) | 531 | (regionálna) | zamietnutá | 8 | ES | lesné požiare (hranica s Portugalskom) | 53 | susedná krajina | 1,331 | 9 | MT | záplavy | 30 | veľká | 0,961 | 10 | IT | záplavy (Friuli Venezia-Giulia) | (525) | (regionálna) | zamietnutá | Celková pomoc, o ktorú sa žiadalo v roku 2003 | 107,081 | 2 0 0 4 | 1 | FR | záplavy (delta Rhôny) | 785 | regionálna | 19,625 | 2 | ES | záplavy (Malaga) | (73) | (regionálna) | zamietnutá | 3-9 | ES | lesné požiare (7 žiadostí) | (480) | (regionálna) | všetkých 7 zamietnutých | 10 | SK | záplavy | (29) | (regionálna) | zamietnutá | 11 | SI | zemetrasenie | (13) | (regionálna) | stiahnutá | Celková pomoc, o ktorú sa žiadalo v roku 2004 | 19,625 | 2 0 0 5 | 1 | SK | búrka (Tatry) | 203 | veľká | 5,668 | 2 | IT | záplavy (Sardínia) | (223, nadhodnotená) | (regionálna) | zamietnutá | 3 | EE | búrka | 48 | veľká | 1,29 | 4 | LV | búrka | 193 | veľká | 9,487 | 5 | SE | búrka „Gudrun“ | 2 297 | veľká | 81,725 | 6 | LT | búrka | 15 | susedná krajina | 0,379 | 7 | GR | záplavy na rieke Evros | (112) | (regionálna) | zamietnutá | 8 | RO | jarné záplavy | 489 | veľká | 18,798 | 9 | BG | jarné záplavy | 222 | veľká | 9,722 | 10 | BG | letné záplavy | 237 | veľká | 10,632 | 11 | RO | letné záplavy | 1 050 | veľká | 52,4 | 12 | AT | záplavy (Tirolsko/Vorarlbersko) | 592 | regionálna | 14,799 | Celková pomoc, o ktorú sa žiadalo v roku 2005 | 204,905 | 2 0 0 6 | 1 | UK | výbuch v skladovacích priestoroch ropy Buncefield | (700) | (regionálna) | stiahnutá | 2 | GR | záplavy na rieke Evros | 372 | regionálna | 9,306 | 3 | HU | záplavy | 519 | veľká | 15,064 | 4 | ES | lesné požiare v Galícii | (91) | (regionálna) | zamietnutá | Celková pomoc, o ktorú sa žiadalo v roku 2006 | 24,370 | 2 0 0 7 | 1 | DE | búrka „Kyrill“ | 4750 | veľká | 166,9 | 2 | FR | La Réunion, cyklón „Gamede“ | 211 | regionálna | 5,29 | 3 | ES | záplavy na EL Hierro | (18) | (regionálna) | zamietnutá | 4 | ES | záplavy v La Mancha | (66) | (regionálna) | zamietnutá | 5 | UK | záplavy | 4 612 | veľká | 162,387 | 6 | CY | lesné požiare | (38) | (regionálna) | zamietnutá | 7 | ES | lesné požiare na Kanárskych ostrovoch | (144) | (regionálna) | zamietnutá | 8-16 | IT | 9 žiadostí týkajúcich sa lesných požiarov v 9 regiónoch | - | (regionálna) | neprípustná, zmeškaný termín | 17 | FR | búrka „Dean“/Martinik | 509 | regionálna | 12,78 | 18 | GR | lesné požiare | 2 118 | veľká | 89,769 | 19 | SI | záplavy | 233 | veľká | 8,254 | Celková pomoc, o ktorú sa žiadalo v roku 2007 | 445,380 | 2 0 0 8 | 1 | CY | sucho | 165,4 | veľká | 7,605 | 2 | RO | záplavy | 471,4 | regionálna | 11,785 | Celková pomoc, o ktorú sa žiadalo v roku 2008 | 19,390 | 2 0 0 9 | 1 | FR | hurikán Klaus | 3 805,5 | veľká | 109,377 | 2 | IT | zemetrasenie v regióne Abruzzo | 10 212,0 | veľká | 493,771 | 3 | GR | lesné požiare 09 | (152,8) | (regionálna) | zamietnutá | 4 | CY | búrky 09 | (2,6) | (regionálna) | zamietnutá | 5 | GR | záplavy na ostrove Evia | (83,2) | (regionálna) | zamietnutá | 6 | IT | zosuvy pôdy v Messine | (598,9) | (regionálna) | zamietnutá | Celková pomoc, o ktorú sa žiadalo v roku 2009 | 603,148 | Celková pomoc schválená od roku 2002 | 2 151,899 mil. EUR | [1] Podrobnosti o posudzovaní týchto žiadostí budú predložené vo výročnej správe za rok 2010. [2] KOM(2008)731; opravný rozpočet 11/2008 prijatý 18. decembra 2008, Ú. v. EÚ L 27, 30.1.2009. [3] KOM(2009)22; opravný rozpočet 1/2009 prijatý 11. marca 2009, Ú. v. EÚ L 99, 17.4.2009. [4] SEK(2009)827; opravný rozpočet 7/2009 prijatý 15. septembra 2009, Ú. v. EÚ L 293, 10.11.2009. [5] KOM(2009)448; opravný rozpočet 9/2009 prijatý 20. októbra 2009, Ú. v. EÚ L 326, 11.12.2009.